คณะ CPF พบผู้ว่าฯ “ตราด” เสนอแผนอนุรักษ์สิ่งแวดล้อม
คณะ CPF พบผู้ว่าฯ “ตราด” เสนอแผนอนุรักษ์สิ่งแวดล้อม
24 มี.ค. 2564

นายภิญโญ ประกอบผล ผู้ว่าราชการจังหวัดตราด ให้การต้อนรับ นายสุธี สมุทระประภูต ผู้ช่วยกรรมการผู้จัดการ ด้านความรับผิดชอบต่อสังคมและการพัฒนาอย่างยั่งยืน บริษัท เจริญโภคภัณฑ์อาหาร จำกัด (มหาชน) หรือ CPF และ นายสมรัฐ ชำนาญกิจ รองประธานคณะทำงานยุทธศาสตร์ป่าชายเลน นำคณะทำงานฯ เข้าพบเพื่อนำเสนอข้อมูลเกี่ยวกับการดำเนินโครงการด้านสังคมและสิ่งแวดล้อมในจังหวัดตราด
โดยร่วมมือกับชุมชนในพื้นที่ อาทิ โครงการอนุรักษ์และฟื้นฟูป่าชายเลน พื้นที่ต.ท่าพริก อ.เมืองตราด จ.ตราด ณ ห้องประชุม ชั้น 4 ศาลากลาง จังหวัดตราด
ทั้งนี้ คณะทำงานยุทธศาสตร์ป่าชายเลนของซีพีเอฟ ได้ลงพื้นที่พบปะแลกเปลี่ยนความคิดเห็นกับชุมชน ในพื้นที่ ต.ท่าพริก สร้างการมีส่วนร่วมอนุรักษ์และฟื้นฟูป่าชายเลน เพื่อรักษาสมดุลระบบนิเวศ เพิ่มความหลากหลายทางชีวภาพ ต่อยอดสู่การสร้างความมั่นคงทางอาหาร
ซีพีเอฟ ดำเนินธุรกิจด้วยความรับผิดชอบต่อสังคมและสิ่งแวดล้อม ภายใต้กลยุทธ์ 3 เสาหลักสู่ความยั่งยืน ประกอบด้วย อาหารมั่นคง สังคมพึ่งตน ดินน้ำป่าคงอยู่ ซึ่งในเสาหลักด้านดินน้ำป่าคงอยู่ ซีพีเอฟสานต่อความร่วมมือในลักษณะ 3 ประสาน คือ ภาครัฐ ชุมชน และภาคเอกชน เพื่อเพิ่มพื้นที่สีเขียวให้กับประเทศ ทั้งป่าบกและป่าชายเลน โดยในส่วนของการอนุรักษ์และฟื้นฟูป่าชายเลน บริษัทฯ ดำเนินโครงการ “ซีพีเอฟ ปลูก ปัน ป้อง ป่าชายเลน” ระยะที่หนึ่ง (ปี 2557-2561)
อนุรักษ์และฟื้นฟูป่าชายเลนรวม 2,388 ไร่ พื้นที่จ.ระยอง สมุทรสาคร สงขลา ชุมพร และพังงา และเดินหน้าเข้าสู่ระยะที่ 2 (ปี 2564-2568 ) เพื่อร่วมบรรเทาผลกระทบจากการเปลี่ยนแปลงของสภาพภูมิอากาศ (Climate Change) และสร้างความมั่นคงทางอาหารอย่างยั่งยืน